CELEX: 
Language: mt
Date: 2019-10-15 00:00:00
Title: REGOLAMENT DELEGAT TAL-KUMMISSJONI (UE) .../... li jemenda l-Anness II tar-Regolament (UE) Nru 515/2014 tal-Parlament Ewropew u tal-Kunsill li jistabbilixxi, bħala parti mill-Fond għas-Sigurtà Interna, l-istrument għall-appoġġ finanzjarju għall-fruntieri esterni u l-viża

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Ir-Regolament (UE) Nru 515/2014 tal-Parlament Ewropew u tal-Kunsill
                  1
                li jistabbilixxi, bħala parti mill-Fond għas-Sigurtà Interna, l-istrument għall-appoġġ finanzjarju għall-fruntieri esterni u l-viża, jagħti s-setgħa lill-Kummissjoni li tadotta atti delegati skont il-kundizzjonijiet stabbiliti fl-Artikolu 17 tar-Regolament.  
            
            
               B’mod partikulari, l-Artikolu 7(2) tar-Regolament (UE) Nru 515/2014 jagħti s-setgħa lill-Kummissjoni li tadotta atti delegati għar-reviżjoni tal-azzjonijiet speċifiċi elenkati fl-Anness II ta’ dak ir-Regolament, jekk jitqiesu xierqa, inkluż fil-kuntest tar-rieżami ta' nofs it-terminu.
            
            
               In-natura dinamika tal-flussi migratorji tirrikjedi approċċ flessibbli komuni li jwieġeb b’mod adegwat għall-iżviluppi ta’ politika u l-ħtiġijiet ta’ finanzjament tal-UE u tal-Istati Membri, speċjalment dawk li b’mod kostanti jiffaċċjaw pressjoni migratorja għolja u sproporzjonata mal-fruntieri esterni tagħhom. 
            
            
               F’dan il-kuntest, jenħtieġ li l-Fond għas-Sigurtà Interna, u b’mod partikulari l-istrument għall-fruntieri esterni u għall-viża, ikun jista’ jipprovdi appoġġ finanzjarju adegwat għal miżuri ta’ kontroll tal-fruntieri inkluża l-implimentazzjoni ta’ politiki tal-UE bħall-approċċ hotspot, kif deskritt fl-Aġenda Ewropea dwar il-Migrazzjoni mressqa mill-Kummissjoni Ewropea fit-13 ta’ Mejju 2015
                  2
                u approvata mill-Kunsill Ewropew tal-25 u tas-26 ta’ Ġunju 2015
                  3
               . 
            
            
               Fil-kuntest tar-rieżami ta’ nofs it-terminu tal-programmi nazzjonali mwettaq fil-qafas tal-Artikolu 15 tar-Regolament (UE) Nru 514/2014, u meta wieħed iqis il-prijoritajiet ta’ politika tal-UE identifikati hawn fuq, ġew identifikati ħtiġijiet addizzjonali ta’ finanzjament fir-rigward ta’ attivitajiet ta’ kontroll, b’mod partikulari f’dawk l-Istati Membri li jħabbtu wiċċhom ma’ pressjoni migratorja għolja u sproporzjonata mal-fruntieri esterni. 
            
            
               Il-Kunsill Ewropew tenna l-ħtieġa li dawn l-isforzi jiġu appoġġjati fil-konklużjonijiet tiegħu tat-28 ta’ Ġunju 2018, u talab biex tiżdied il-kooperazzjoni ma’ pajjiżi terzi biex jissaħħu l-kapaċitajiet ta’ ġestjoni tal-fruntieri.
            
            
               Jenħtieġ li dawn il-ħtiġijiet ta’ finanzjament jitqiesu bl-aktar mod adegwat possibbli u jintużaw l-aktar għodda ta’ finanzjament xierqa.
            
            
               F’dan ir-rigward, meta wieħed iqis is-speċifiċitajiet tal-ħtiġijiet ta’ finanzjament relatati, iż-żieda fil-programmi nazzjonali tal-Istati Membri permezz tal-gwida għat-tqassim li ntużat għat-tqassim tal-allokazzjoni bażika ta’ kull Stat Membru mhijiex l-għodda xierqa, billi ma tippermettix li jiġu mmirati b’mod partikulari l-ħtiġijiet identifikati ta’ dawk l-Istati Membri li jiffaċċjaw pressjoni migratorja għolja u sproporzjonata u ma tiżgurax il-kontroll fil-fruntieri tal-fruntieri esterni tal-UE.
            
            
               L-użu ta’ Assistenza ta’ Emerġenza lanqas ma huwa għażla adegwata, billi fil-prinċipju jirrikjedi ċirkustanzi speċifiċi ħafna, jiġifieri sitwazzjoni ta’ emerġenza kif definit fil-punt (f) tal-Artikolu 2 tar-Regolament (UE) Nru 515/2014. Barra minn hekk, skont l-Assistenza ta’ Emerġenza, il-finanzjament jingħata skont approċċ lejn il-proġett u għal żmien qasir (bħala regola għal massimu ta’ 12-il xahar), għall-kuntrarju tal-perspettiva pluriennali tal-finanzjament ipprovdut permezz tal-programm nazzjonali. 
            
            
               Fid-dawl ta’ dan ta’ hawn fuq, il-forniment ta’ tali finanzjament addizzjonali permezz ta’ Azzjonijiet Speċifiċi (SA) taħt il-Programmi Nazzjonali (ġestjoni kondiviża) huwa l-aktar mezz adegwat, peress li jippermetti aġġustament aktar flessibbli għad-dinamiki u l-ispeċifiċitajiet ta’ sitwazzjoni partikolari, billi joffri approċċ imfassal apposta biex jappoġġa attività speċifika fl-Istati Membri kkonċernati taħt il-Fond għas-Sigurtà Interna, fil-fruntieri u l-komponent tal-viża tiegħu. 
            
            
               Attwalment hemm żewġ azzjonijiet speċifiċi elenkati fl-Anness II tar-Regolament (UE) Nru 515/2014. Waħda hija azzjoni konġunta bejn mill-inqas żewġ Stati Membri u tikkonċerna kooperazjoni konsulari, filwaqt li t-tieni waħda tirrigwarda x-xiri ta’ mezzi tat-trasport u tagħmir operattiv li jitpoġġew għad-dispożizzjoni tal-Aġenzija EBCG f’każ ta’ operazzjonijiet konġunti.
            
            
               Billi l-azzjonijiet speċifiċi eżistenti ma jippermettux it-tip ta’ attivitajiet identifikati fil-kuntest tar-rieżami ta’ nofs it-terminu, jenħtieġ li tiġi inkluża azzjoni speċifika ġdida fl-anness rilevanti tar-Regolament (UE) Nru 515/2014. Din l-azzjoni speċifika tikkontribwixxi għat-tisħiħ tal-attivitajiet ta’ kontroll fuq il-fruntieri (inkluż il-kontrolli fil-fruntieri, l-ewwel akkoljenza u s-sorveljanza tal-fruntieri) kif ukoll l-implimentazzjoni tal-approċċ hotspot u, b’hekk, tappoġġa l-ġestjoni integrata tal-fruntieri, filwaqt li tiżgura l-kontroll u l-protezzjoni effettivi tal-fruntieri esterni tal-Unjoni. 
            
            
               Barra minn hekk, din l-emenda tal-lista ta’ azzjonijiet speċifiċi biex iwieġbu għal dawk il-ħtiġijiet partikulari tal-Istati Membri, kif previst fil-bażi ġuridika tal-istrument għall-appoġġ finanzjajru għall-fruntieri esterni u għall-viża, li huwa parti mill-Fond għas-Sigurtà Interna, tipprovdi wkoll opportunità biex jittejjeb il-valur miżjud tal-UE fil-kuntest tal-ġestjoni tal-flussi migratorji.
            
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Skont ir-regoli tar-Regolamentazzjoni Aħjar u skont il-premessa 40 tar-Regolament (UE) Nru 515/2014, meta jitħejjew atti delegati jenħtieġ li l-Kummissjoni twettaq konsultazzjonijiet xierqa, inkluż fil-livell espert. Din il-konsultazzjoni saret, permezz ta’ proċedura bil-miktub, bejn is-7 ta’ Ġunju u l-24 ta’ Ġunju 2019. 
            
            
               Il-kummenti riċevuti mill-esperti tal-Istati Membri tqiesu kif xieraq fl-abbozz ta’ dan ir-Regolament Delegat tal-Kummissjoni.
            
         
         
            
               Skont ir-regoli tar-Regolamentazzjoni Aħjar, kien hemm mekkaniżmu ta’ feedback wara l-konsultazzjoni bejn is-servizzi. Il-perjodu ta’ feedback intemm fis-26 ta’ Awwissu 2019. Ma waslu ebda kummenti.
            
            
            
               3.ELEMENTI ĠURIDIĊI TAL-ATT DELEGAT
            
            
               L-Artikolu 7(2) tar-Regolament (UE) Nru 515/2014 jagħti s-setgħa lill-Kummissjoni li adotta atti delegati biex temenda l-Anness II ta’ dak ir-Regolament li jistabbilixxi l-lista ta’ azzjonijiet speċifiċi.
            
            
               L-Artikolu 17 tar-Regolament (UE) Nru 515/2014 jistipula l-eżerċizzju tad-delega u b’mod partikulari l-kundizzjonijiet li taħthom il-Kummissjoni tingħata s-setgħa li tadotta atti delegati.
            
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 15.10.2019
            
            
               li jemenda l-Anness II tar-Regolament (UE) Nru 515/2014 tal-Parlament Ewropew u tal-Kunsill li jistabbilixxi, bħala parti mill-Fond għas-Sigurtà Interna, l-istrument għall-appoġġ finanzjarju għall-fruntieri esterni u l-viża  
               
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsudrat ir-Regolament (UE) Nru 515/2014 tal-Parlament Ewropew u tal-Kunsill tas-16 ta’ April 2014 li jistabbilixxi, bħala parti mill-Fond għas-Sigurtà Interna, l-istrument għall-appoġġ finanzjarju għall-fruntieri esterni u l-viża u li jħassar id-Deċiżjoni Nru 574/2007/KE
                  4
               , u b’mod partikulari l-Artikolu 7(2) tiegħu,
            
            
               Billi:
            
            
               (1)Fil-kuntest tar-rieżami ta’ nofs it-terminu msemmi fl-Artikolu 15 tar-Regolament (UE) Nru 514/2014 tal-Parlament Ewropew u tal-Kunsill
                  5
               , ġew identifikati ħtiġijiet għal finanzjament addizzjonali fil-qasam tal-ġestjoni tal-fruntieri. 
            
            
               (2)Ir-rieżami ta' nofs it-terminu identifika l-ħtieġa li jingħata appoġġ finanzjarju adegwat għal attivitajiet tal-kontroll tal-fruntieri, b’mod partikulari fiż-żoni hotspot definiti fl-Artikolu 2(10) tar-Regolament (UE) 2016/1624
                  6
               , kif ukoll f’żoni oħra li jiffaċċjaw pressjoni migratorja għolja u sproporzjonata eżistenti jew potenzjali simili. 
            
            
               (3)L-Anness II tar-Regolament (UE) Nru 515/2014 jelenka żewġ azzjonijiet speċifiċi għall-Istati Membri biex jirċievu finanzjament addizzjonali.
            
            
               (4)Il-finanzjament tal-azzjonijiet li jimmiraw li jiġu rinfurzati l-kapaċitajiet ta’ kontroll tal-fruntieri u li jiġi implimentat l-approċċ hotspot jew simili ma jistax jiġi dirett b’mod adegwat permezz tal-lista attwali ta’ azzjonijiet speċifiċi. Għalhekk, l-emenda ta’ dik il-lista hija l-aħjar mod kif jiġu ssodisfati l-bżonnijiet identifikati fl-għanijiet tal-Fond tas-Sigurtà Interna - Fruntieri u Viża.
            
            
               (5)L-azzjoni speċifika l-ġdida li qed tiżdied fl-Anness II tar-Regolament (UE) Nru 515/2014 se tikkontribwixxi għal livell effettiv tal-kontroll tal-fruntieri esterni tal-Unjoni. Hija konformi mal-objettiv speċifiku ta’ dak ir-Regolament, kif imsemmi fl-Artikolu 3(2)(b), li huwa li tiġi appoġġjata l-ġestjoni integrata tal-fruntieri, u jiġi ffaċilitat l-aċċess għall-protezzjoni internazzjonali għal dawk li jeħtiġuh.
            
            
               (6)Iż-żieda ta’ azzjoni speċifika ġdida li tirrifletti l-iżviluppi ta’ politika riċenti u l-ħtiġijiet ta’ finanzjament tal-Istati Membri se tiġġenera valur miżjud sinifikanti billi tikkontribwixxi għall-mitigazzjoni tal-pressjoni fuq dawk l-aktar affettwati mill-flussi migratorji u tal-asil u, għaldaqstant, fuq l-Unjoni kollha kemm hi.
            
            
               (7)Sabiex tippermetti l-applikazzjoni fil-pront ta’ din l-azzjoni speċifika, fid-dawl tal-ħtiġijiet ta’ finanzjament urġenti identifikati, jenħtieġ li r-Regolament jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
         
         
            
               (8)Għaldaqstant, jenħtieġ li r-Regolament (UE) Nru 515/2014 jiġi emendat skont dan, 
            
            
               ADOTTAT DAN IR-REGOLAMENT:
            
            
               Artikolu 1
            
            
               Fl-Anness II tar-Regolament (UE) Nru 515/2014, jiżdied il-punt 3 li ġej:
            
            
               “3. Attivitajiet ta’ kontroll fuq il-fruntieri bħal kontrolli fil-fruntieri u miżuri ta’ sorveljanza tal-fruntieri f’żoni li attwalment jew potenzjalment qed jaffaċċjaw pressjoni migratorja għolja jew sproporzjonata, jew it-tnejn, inklużi attivitajiet relatati mal-istabbiliment, l-iżvilupp u l-operazzjoni ta’ żoni hotspot, kif definiti fl-Artikolu 2(10) tar-Regolament (UE) Nru 2016/1624
                  7
               , kif ukoll, fejn meħtieġ, appoġġ għal attivitajiet ta’ ġestjoni tal-fruntieri f’pajjiżi terzi.”
            
            
               Artikolu 2
            
            
               Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u jkun direttament applikabbli fl-Istati Membri skont it-Trattati.
            
            
               Magħmul fi Brussell, 15.10.2019
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        Ir-Regolament (UE) Nru 515/2014 tal-Parlament Ewropew u tal-Kunsill tas-16 ta' April 2014 li jistabbilixxi, bħala parti mill-Fond għas-Sigurtà Interna, l-istrument għall-appoġġ finanzjarju għall-fruntieri esterni u l-viża u li jħassar id-Deċiżjoni Nru 574/2007/KE (ĠU L 150, 20.05.2014, p. 143).
               
               
                  
                     (2)
                  
                        COM(2015) 240 final.
               
               
                  
                     (3)
                  
                        EUCO 22/15 CO EUR 8 CONCL 3.
               
               
                  
                     (4)
                  
                        ĠU L 150, 20.5.2014, p. 143.
               
               
                  
                     (5)
                  
                        Ir-Regolament (UE) Nru 514/2014 tal-Parlament Ewropew u tal-Kunsill tas-16 ta' April 2014 li jistabbilixxi dispożizzjonijiet ġenerali dwar il-Fond għall-Asil, il-Migrazzjoni u l-Integrazzjoni u dwar l-istrument għal appoġġ finanzjarju għall-kooperazzjoni tal-pulizija, il-prevenzjoni u l-ġlieda kontra l-kriminalità, u l-ġestjoni tal-kriżijiet (ĠU L 150, 20.5.2014, p. 112).
               
               
                  
                     (6)
                  
                        Ir-Regolament (UE) 2016/1624 tal-Parlament Ewropew u tal-Kunsill tal-14 ta' Settembru 2016 dwar il-Gwardja Ewropea tal-Fruntiera u tal-Kosta u li jemenda r-Regolament (UE) 2016/399 tal-Parlament Ewropew u tal-Kunsill u li jħassar ir-Regolament (KE) Nru 863/2007 tal-Parlament Ewropew u tal-Kunsill, ir-Regolament tal-Kunsill (KE) Nru 2007/2004 u d-Deċiżjoni tal-Kunsill 2005/267/KE, (ĠU L 251, 16.9.2016, p. 1).
               
               
                  
                     (7)
                  
                        Ir-Regolament (UE) 2016/1624 tal-Parlament Ewropew u tal-Kunsill tal-14 ta' Settembru 2016 dwar il-Gwardja Ewropea tal-Fruntiera u tal-Kosta u li jemenda r-Regolament (UE) 2016/399 tal-Parlament Ewropew u tal-Kunsill u li jħassar ir-Regolament (KE) Nru 863/2007 tal-Parlament Ewropew u tal-Kunsill, ir-Regolament tal-Kunsill (KE) Nru 2007/2004 u d-Deċiżjoni tal-Kunsill 2005/267/KE, (ĠU L 251, 16.9.2016, p. 1).